b'\n_START_ARTICLE_\nGranittRock\n_START_PARAGRAPH_\nGranittRock er norsk rockefestival som siden 2005 arrangeres \xc3\xa5rlig p\xc3\xa5 Lillomarka Arena ved Ammerud i bydel Grorud i Oslo. Festivalen kjennetegnes av at den er gratis og rusfri. Den blir drevet av Foreningen GranittRock, som er en ideell organisasjon.\n_START_SECTION_\nHistorie\n_START_PARAGRAPH_\nGranittRock ble arrangert f\xc3\xb8rste gang 22. september 2005. Arenaen var et naturlig amfi mellom h\xc3\xb8yblokkene p\xc3\xa5 Ammerud i Oslo. 3\xc2\xa0000 mennesker fikk med seg blant andre Backstreet Girls, Warlocks, Street Legal og Don Martin._NEWLINE_V\xc3\xa5ren 2006 mistet GranittRock sitt amfi mellom blokkene p\xc3\xa5 Ammerud. GranittRock ble derfor arrangert i Lillomarka Arena, en nedlagt del av steinbruddet p\xc3\xa5 Grorud. Lillomarka Arena har en kapasitet p\xc3\xa5 mellom 50\xe2\x80\x93 og 60\xc2\xa0000 mennesker._NEWLINE_Fredag den 8. september 2006, fikk 22\xc2\xa0000 mennesker med seg bl.a. Dumdum Boys, TNT, Street Legal, J\xc3\xb8run B\xc3\xb8geberg. Dagen etter s\xc3\xa5 15\xc2\xa0000 mennesker artister som Asgeir, Karpe Diem, Wig Wam og Christian Ingebrigtsen. 23 band og artister deltok p\xc3\xa5 GranittRock 2006._NEWLINE_GranittRock 2007 ble arrangert 7.\xe2\x80\x938. september 2007, og befestet sin posisjon som Oslos st\xc3\xb8rste rockefestival. Rundt 40\xc2\xa0000 mennesker bes\xc3\xb8kte festivalen. De fikk med seg blant andre Turboneger, Big Bang, Minor Majority, CC Cowboys. I 2007 satset GranittRock i samarbeid med Radio NRJ tungt p\xc3\xa5 en hiphop/pop-scene. Her spilte blant andre MadCon, Erik og Kriss, Samsaya, Jaa9 & OnklP, El Axel. _NEWLINE_Siden 2007 har festivalen samarbeidet med Stovner Rockefabrikk og Fyrhuset musikkverksted og tilbudt grupper fra disse musikkhusene opptredener fra ungdomsscenen._NEWLINE_I 2010 mottok Granittrock Oslo bys kunstnerpris for 2009 for festivalens betydning for Oslo, og s\xc3\xa6rlig Groruddalen. I tildelingen ble det vaktlagt at siden festivalen er rusfri, er den mer barnevennlig enn mange andre store kulturbegivenheter, og tiltrekker seg et bredere publikum enn de fleste musikk- og kulturfestivaler._NEWLINE_I 2016 var hovedattraksjonene Paperboys, Silvana Imam, Kaveh og Cezinando, i tillegg til et 10-talls andre grupper p\xc3\xa5 hovedscenen og ungdomsscenen._NEWLINE_1. og 2. september 2017 ble den 12 festivalen flyttet til Grorudparken siden Steinbruddet var under ombygging til skiskytterarena. _NEWLINE_Blant artistene var Honningbarna, Seigmen, Gilli, Unge Ferrari og Arif.'